钦定古今图书集成/理学汇编/学行典/第220卷 > 李尝芬
## 钦定古今图书集成/理学汇编/学行典/第220卷 > 李尝芬

按《祁阳县志》：“李尝芬，字培醇，祁庠生。父藿字省庵，有
隐德，乐为善事，母陈氏雅能佐助之。芬其次子也。父
志四方，芬舞勺即奉母训，不好弄，有黄香、陆绩风。及
补弟子员，朋友讲习，闻古姱修摰行，辄知好之。楚俗
有持斋诵经为母礼忏者，芬敬持者三载。母病亟治
汤药，祈以身代。持母丧，水浆不入口者屡日，思亲怆”
怀，视王戎死，孝且过之。友人劝使节哀，芬曰：“母亡吾
何忍独生？幸吾兄贤孝，能奉家严。吾获从母地下，夫
何恨哉！”竟以哀殒。《野史》易三接，以诗吊之云：“毁当不
灭性，何暇顾斯言。行我哀哀志，此身宁独存。号天双
泪涌，寻母一魂奔。想见孝思苦，浯溪声尚吞。”